Milí bratia a sestry,

Veľká noc, ktorú opäť slávime, nás pozýva, aby sme žili ako spoločenstvo preniknuté tajomstvom Veľkej noci. Prvé kresťanské spoločenstvá, tak ako nám ich opisuje sv. Lukáš v Skutkoch apoštolských žili vo svetle tohto tajomstva: dobre rozumeli, že sú povolaní ako Kristus prejsť cez smrť k životu, cez utrpenie k sláve. Preto vedeli, že ich život je radosť a bolesť pospolu a túto skutočnosť vedeli prežívať v tajomnej harmónii. Všimnime si, že kázanie apoštolov, ktoré máme v Skutkoch zachytené znovu a znovu opakuje toto tajomstvo: v prvej kázni po Turíciach Peter hovorí: *bol pribitý na kríž a usmrtený ... Boh ho však vzkriesil* (Sk 2,23.32); podobne aj v príhovore ku Kornéliovi *No zavesili ho na drevo a zabili. Boh ho na tretí deň vzkriesil* (Sk 10,39-40). Pavol zasa v ďalekej Antiochii Pizídskej ohlasuje  *odsúdili ho, ... žiadali Piláta, aby ho dal zabiť. Keď splnili všetko, čo bolo o ňom napísané, sňali ho z dreva a uložili do hrobu. Lenže Boh ho vzkriesil z mŕtvych*  (Sk 13,29-30) a v slávnom príhovore v pre aténskych filozofov mu práve táto skutočnosť vyslúži posmech a opovrhnutie. Pavol hovorí, že *celý svet bude súdený skrze ustanoveného muža, ktorý bol vzkriesený z mŕtvych* (por. Sk 17,31-32)

Smrť a zmŕtvychvstanie Ježiša Krista je teda v strede misionárskeho kázania. Ak veľký Archimedes v staroveku vyhlásil, že ak by mal pevný bod, dokázal by na ňom zdvihnúť zem. Smelo môžeme povedať, že pre prvých kresťanov bolo veľkonočné tajomstvo týmto pevným bodom, o ktorý sa opieral celý ich svet, celý ich život. Veľká noc dokáže zdvihnúť a premeniť svet, je to nové centrum sveta a života. Z tejto skutočnosti prví kresťania čerpali silu a múdrosť a vedeli byť *radostní v nádeji a trpezliví v súženiach a utrpeniach* (por. Rim 12,12).

Sv. Ján Zlatoústy, cirkevný otec IV. storočia, žasne a obdivuje tento zázrak sily, ktorá pramení z Kristovho veľkonočného tajomstva. Vo svojom komentári ku Skutkom apoštolským píše:

"Ako sa mohlo dvanástim chudobným a navyše nevedomým mužom, ktorí strávili svoj život na jazerách a riekach, prísť na um, aby vykonali takéto dielo? Veď v živote predtým asi ani nevstúpili do nejakého mesta a na jeho námestia. Ako si teda mohli trúfnuť proti celej zemi? To, že boli vystrašení a bojazliví, jasne uvádzajú tí, ktorí opísali ich životy bez toho, aby niečo zatajili a bez toho, aby niečo zakrývali, čo je najväčšou zárukou pravdivosti toho, čo tvrdia. Preto spomínajú, že keď bol Kristus, potom, čo vykonal toľko zázrakov, zatknutý, všetci apoštoli utiekli a ich vodca ho poprel. Ako si teda možno vysvetliť, že keď bol Kristus ešte nažive, neboli schopní odolať niekoľkým Židom, zatiaľ čo vtedy, keď ležal mŕtvy a pochovaný, a podľa neveriacich nevstal, a preto nebol schopný im nič povedať, zrazu nadobudli takú odvahu, že sa víťazne postavili proti celému svetu? Nemali skôr povedať takto: A čo teraz? Nevedel zachrániť seba, ako môže obrániť nás? Nevedel sa obrániť, ako teraz vystrie ruku na našu záchranu, keď je mŕtvy? Pokiaľ žil, nevedel si získať ani ten jeden národ, v ktorom žil a my, len s jeho menom, máme získať celý svet?

Nie je to niečo totálne šialené pustiť sa do takéhoto diela, ba čo viac, bláznivé je už o tom aj rozmýšľať. Je teda evidentné, že keby ho nevideli vzkrieseného a nemali nezvratný dôkaz o jeho moci, určite by sa nevystavili takémuto riziku.“

Dnes je našou úlohou naučiť sa od prvých kresťanov umenie žiť uprostred ťažkostí s radosťou a nádejou. Naučiť sa múdrosti kríža, ktorej sa oni naučili od Ježiša.

Mohli by sme teda povedať, že práve tento náš štýl života je aj dnes dôkazom nielen toho, že Ježiš zomrel a vstal z mŕtvych, ale aj toho, že Ježiš je mocný. Ján Zlatoústy hovorí: nielen, že ho videli a rozprávali sa s ním, ale mali *nezvratný dôkaz jeho moci.*

Preto veľkým výkladom veľkonočného tajomstva nie je len čítanie evanjelia, ale aj dobré porozumenie jednej dôležitej state z listu sv. Pavla Korinťanom. Pavol píše:

26 Veď sa pozrite, bratia, akých si vás povolal! Niet medzi vami mnoho múdrych podľa tela ani mnoho mocných, ani mnoho urodzených. 27 Čo je pre svet bláznivé, to si Boh vyvolil, aby zahanbil múdrych, a čo je pre svet slabé, to si Boh vyvolil, aby zahanbil mocných; ... 1 ... neprišiel som vám ohlasovať Božie tajomstvo so vznešenosťou slova alebo múdrosti. 2 Rozhodol som sa totiž, že medzi vami nebudem poznať nič iné okrem Ježiša Krista, a to ukrižovaného. 3 Aj ja som bol medzi vami slabý, preniknutý veľkým strachom a chvením; 4 moje slovo a moje hlásanie nespočívalo v presvedčivých slovách múdrosti, ale v dokazovaní Ducha a moci, 5 aby sa vaša viera nezakladala na ľudskej múdrosti, ale na Božej moci. (1Kor 1,26 – 2,1-5)

Toto je text, ktorý nás učí veľkonočné tajomstvo v praxi. Nespoliehať sa na svoju silu, ale na Kristovu moc.

S takýmto postojom môžeme ísť k mladým, aj keď si neveríme, s takýmto postojom ideme do vzťahov, v ktorých sme sa sklamali a ktoré nám robia problémy. Ani sv. Pavol nebol suverén a veľký kazateľ. Možno ho tak vnímali, ale on sám sa takto nevnímal. Ba čo viac, radšej sa bál a chcel vidieť Božiu moc, ako svoj úspech.

Nech sa teda ovocie veľkej noci premietne do nášho zmýšľania, ktoré sa stane odvážne a podľa možnosti a Božej milosti, celkom Božie.

Požehnanú veľkú noc!

1. Ako sa v mojom živote stretáva radosť a bolesť?
2. Viem si priznať svoje slabosti?
3. Keď mám strach pred stretnutím viem to odovzdať Bohu? A keď ho nikdy nemám, nie je to preto, že sa príliš spolieham na vlastné schopnosti?
4. Salezián by mal byť ako sv. Pavol: človek plný úsilia, ale zároveň túžiaci vidieť viac Božiu moc, než svoje schopnosti.